I over to år har komikeren Amin Jensen og Hvidovre Kommune ligget i åben krig om en storskærm. Nu er den væk. Men der er nye problemer forude.

Komikeren Amin Jensen er glad for sin storskærm. Men Hvidovre Kommune kan ikke lide den. Naboerne bryder sig heller ikke om den. Og politiet har direkte nedlagt forbud imod den.

Den personlige reklamesøjle har været en varm kartoffel, siden komikeren fik den installeret i januar 2017.

Efter adskillige naboklager endte den store lystavle på Hvidovre-politikernes bord, og de skulle beslutte, om tavlen var i strid med lokalplanen.

Det blev i sidste ende afvist, men så tog politiet over.

Storskærmen var nemlig sat op foran komikerens bolig på Gammel Køge Landevej i Hvidovre, og den vendte ud mod vejen. Derfor henviste politiet af færdselsmæssige årsager til at få skærmen fjernet.

Her var det politiet, der fik fat i den lange ende, og byretten i Glostrup besluttede, at Amin Jensen skulle fjerne sin storskærm.

Det holdt dog hårdt, og Amin Jensen fik en bøde på 5000 kroner, fordi han ikke tog skærmen ned.

Ny storskærm på vej

Nu er den omstridte storskærm så endelig væk fra bybilledet.

TV 2 Lorry har spurgt Amin Jensen, hvad der så skal ske:

- Jeg har solgt storskærmen. Og så har jeg købt en ny og større. Faktisk er den over dobbelt så stor, siger han til TV 2 Lorry.

- Den gamle skærm var cirka ti kvadratmeter. Den nye er på 22, lyder det fra Amin Jensen.

Skal den så op samme sted foran dit hus?

Nej, den er ved at blive monteret oppe på taget. Den vejer kun 100 kilo og er det nyeste inden for storskærme. Jeg har også søgt om tilladelse hos kommunen, men har intet hørt.

Er du så på lovlig, sikker grund denne gang?

Ja, det vil jeg mene. Denne skærm er ikke fastmonteret. For det måtte den ikke være.

Hvorfor bliver du ved? Hvorfor skal der en ny storskærm op?

- Jeg synes ikke, det kan være rigtigt, at andre skal bestemme det. I nabokommunen Rødovre er der storskærme alle steder. Også ude i trafikken. Hvorfor skulle det så være særlig farligt i Hvidovre, når det ikke er det i Rødovre, spørger han.

- Jeg vil ikke give op uden kamp. Så nu håber jeg, at Hvidovre Kommune kommer ud af busken.

Amin Jensen regner med, at storskærmen er færdigmonteret og klar til brug om cirka ti uger. Desuden har han anket byrettens afgørelse om den første skærm.